En enkelt borger i Hjørring Kommune er testet positiv med coronasmitte i blodet og sendt i isolation i hjemmmet. Det er resultatet, efter Hjørring Kommune har været gennem første runde af test for coronasmitte blandt 3.000 af kommunens ældre borgere. - 70 procent af de ældre takkede ja og har fået lavet en test i deres hjem, og det er vi ret godt tilfredse med - det svarer til de tal, vi får, når vi normalt laver screeninger for andre sygdomme, fortæller Malene Møller Nielsen, der er kontorchef i Region Nordjylland, der gennemfører de mange tests for kommunen. Det er 20 lægestuderende, der står for at gennemføre coronatestene hjemme hos de ældre. På forhånd havde omkring 250 sagt nej til at blive testet, og omkring 325 sagde nej tak til test, da der blev banket på, mens omkring 325 ikke var hjemme, da testpersonalet kom forbi, fortæller Malene Møller Nielsen. - En enkelt borger er testet positiv og bedt om at gå i isolation i hjemmet. Man blev færdig med den første runde tests i går, og allerede i dag, er de studerende tilbage i bilerne og ude hos de ældre. - Nu skal samme gruppe testes igen anden gang, og de, der ikke var hjemme, bliver tilbudt en test. Vi forventer at være færdige med anden omgang om en uges tid, siger hun.

Opsummering:
Første runde af test er overstået blandt 3.000 ældre borgere i Hjørring Kommune.